KIRJALLINEN KYSYMYS E-1464/03 esittäjä(t): José Ribeiro e Castro (UEN) komissiolle. Sairaalahoidossa olevia lapsia koskeva eurooppalainen peruskirja.



Virallinen lehti nro 280 E , 21/11/2003 s. 0152 - 0152



KIRJALLINEN KYSYMYS E-1464/03 esittäjä(t): José Ribeiro e Castro (UEN) komissiolle (29. huhtikuuta 2003) Aihe: Sairaalahoidossa olevia lapsia koskeva eurooppalainen peruskirja Komission antama vastaus kysymykseen P-3850/02(1) osoittaa yleisenä käsityksenä olevan, että lasten sairaalahoito liittyy terveyspalveluiden ja sairaanhoidon organisointiin ja tarjoamiseen, mitkä kuuluvat jäsenvaltioiden toimivallan piiriin. Vastauksessa todettiinkin lopuksi, että siksi komissio ei aio tehdä mitään ehdotuksia sairaalassa hoidettavia lapsia koskevasta peruskirjasta. Euroopan yhteisöjen tuomioistuin on jo tunnustanut EY:n perustamissopimuksen 152 artiklan 1 kohdassa esitetyn periaatteen, jonka mukaan kaikissa yhteisön politiikoissa ja toiminnoissa varmistetaan kansanterveyden korkeatasoinen suojelu(2). Tuomioistuin on katsonut Euroopan unionin olevan toimivaltainen vahvistamaan yhdenmukaiset arviointiperusteet, jotka perustuvat ensisijaisesti kansanterveyden suojeluun ja joissa otetaan erityisesti huomioon suojelun korkea taso (EY:n perustamissopimuksen 95 artiklan 3 kohta) suhteellisuusperiaatetta kuitenkin noudattaen. Komissiolla on jo toukokuusta 1986 lähtien ollut ilmeiset perusteet ellei jopa velvollisuus esittää ehdotus kyseisestä aiheesta. Euroopan parlamentti hyväksyi aiheesta päätöslauselman(3), jossa komissiota pyydettiin esittämään ehdotus potilaiden oikeuksien eurooppalaiseksi peruskirjaksi sekä ehdotus sairaalahoidossa olevia lapsia koskevaksi eurooppalaiseksi peruskirjaksi. Pitääkö komissio edelleen tarkoituksettomana ehdotusta sairaalahoidossa olevia lapsia koskevaksi eurooppalaiseksi peruskirjaksi sillä perusteella, ettei tehtävä kuulu komission toimialaan? Miten komissio arvioi toisaalta perustamissopimuksen 152 artiklaa koskevan yhteisön tuomioistuimen oikeuskäytännön vaikutukset, toisaalta Euroopan parlamentin vuonna 1986 sille esittämän selvän pyynnön, johon ei ole sittemmin palattu? (1) Parlamentin jäsen Françoise Groosetête'n (PPE-DE) esittämä kysymys P-3850/02 komissiolle (18. joulukuuta 2002) ja komission jäsen David Byrnen kysymykseen 23. tammikuuta 2003 antama vastaus. Ks. myös Adeline Hazanin kysymys (P-0158/03) ja David Byrnen 18. helmikuuta 2003 siihen antama vastaus. (2) Julkisasiamiehen ratkaisuehdotus Geelhoed 10 päivänä syyskuuta 2002 Asia C-491/01. British American Tobacco (Investments) Ltd ja Imperial Tobacco Ltd. vastaan Secretary of State for Health. Väliintulijat: Japan Tobacco Inc. ja JT International SA. (3) EYVL C 148, 16.6.1986, s. 37. David Byrnen komission puolesta antama vastaus (11. kesäkuuta 2003) Euroopan unionista tehdyn sopimuksen 152 artiklan 1 kohdassa todellakin määrätään, että kaikkien yhteisön politiikkojen ja toimintojen määrittelyssä ja toteuttamisessa varmistetaan ihmisten terveyden korkeatasoinen suojelu. On kuitenkin erotettava toisistaan kansanterveyskysymykset, joiden suhteen unionilla on oma tehtävänsä, ja terveydenhuoltokysymykset. Tältä osin saman artiklan 5 kohdassa määrätään selkeästi, että yhteisön toiminnassa kansanterveyden alalla otetaan täysimääräisesti huomioon jäsenvaltioiden terveyspalvelujen ja sairaanhoidon järjestämiseen ja tarjoamiseen liittyvät velvollisuudet. Lasten kohtelu sairaaloissa samoin kuin näiden potilaiden oikeudet kuuluvat yksinomaan jäsenvaltioiden, eivät yhteisön toimivaltaan. Komissiolla ei tämän vuoksi ole toimivaltaa tehdä ehdotuksia potilaiden oikeuksien eurooppalaiseksi peruskirjaksi ja sairaalahoidossa olevien lasten oikeuksia koskevaksi eurooppalaiseksi peruskirjaksi. Julkisasiamies L.A. Geelhoedin 10. syyskuuta 2002 tekemä ratkaisuehdotus asiassa C-491/01 ei muuta tätä kantaa. Kyseisessä asiassa käsiteltiin ensisijaisesti kansanterveyden suojelua eikä terveydenhuollon yhtenäistämistä.